Tiwuriwin n wadeg deg ungal-a, Agni n twaγit, ugtent maca d tawuri n tsiwelt akked twuri tazamulit i d-yufraren. Deg twuri-nni n tsiwelt, adeg yedda akken tedda teḥkayt, amsawal mkul mi ara ibeddel isem i wadeg, ad d-yales deg-s ayen yeḍran. Taḥkayt n wungal tedda akken ddan yidigan. Abeddel n yismawen i as-yettunefken i «Wegni» yedda akken tedda teḥkayt. Dγa adeg-a «Agni», d netta i d adeg agejdan deg uḍris-a, d netta i γef tbedd teḥkayt n wungal. Deg tazwara, « Agni » i semma-as umsawal « Agni n testan », d azwel n uḥric amezwaru n wungal yules-d deg-s tudert n Dda Akli, i yettruḥun ikess dinna lmal-ines.